ไฟแนนซ์ทูเดย์
...ปรากฏการณ์เงินท่วมฮ่องกง จนทำให้ธนาคารกลางฮ่องกงต้องออกมาปกป้องค่าเงินเหรียญฮ่องกง ด้วยการซื้อเงินสกัดไม่ให้เงินแข็งค่าเร็วจนเกินไป ทำให้ประเทศต่างๆ ในเอเชียต่างจับตาปรากฏการณ์นี้กันอย่างใกล้ชิด เพราะกลัวจะเกิดเหตุการณ์เงินไหลเข้าจนทำให้ค่าเงินปั่นป่วน
30 ต.ค. 2555

...ปรากฏการณ์เงินท่วมฮ่องกง จนทำให้ธนาคารกลางฮ่องกงต้องออกมาปกป้องค่าเงินเหรียญฮ่องกง ด้วยการซื้อเงินสกัดไม่ให้เงินแข็งค่าเร็วจนเกินไป ทำให้ประเทศต่างๆ ในเอเชียต่างจับตาปรากฏการณ์นี้กันอย่างใกล้ชิด เพราะกลัวจะเกิดเหตุการณ์เงินไหลเข้าจนทำให้ค่าเงินปั่นป่วน
สำหรับไทยเอง ผู้ว่าการธนาคารแห่งประเทศไทย (ธปท.) ประสาร ไตรรัตน์วรกุล สั่งจับตาใกล้ชิดอยู่แล้ว เพราะคาดเดาไม่ได้ว่าเงินจะไหลมาเทมาเมื่อไหร่ 
ที่ฮ่องกงแตกตื่นคงเป็นเพราะยังไม่เคยเจอปรากฏการณ์นี้มาก่อน สำหรับไทยเจอมาหลายครั้ง ที่ออกมาตรการสกัดแรงที่สุด คือ สมัยที่ ธาริษา วัฒนเกส เป็นผู้ว่าการ ธปท. หญิงคนแรกของประเทศไทย สั่งสำรองเงินเข้าออก วันเดียวหุ้นตกรูด 100 จุด แต่หลังจากนั้น เราก็ไม่เคยออกมาตรการแรงมาช็อกตลาดอีกเลย แต่จะใช้การเจาะยางแทรกแซงเป็นระยะ 
...ช่วงนี้ เดอะโต้ง กิตติรัตน์ ณ ระนอง รองนายกฯ และ รมว.คลัง ใช้วิธีการของซุป’ตาร์ ที่ทำหน้าเหนื่อยหน่ายเมื่อเจอนักข่าว ไม่ว่าจะเป็นที่ทำเนียบรัฐบาล หรือที่กระทรวงการคลัง ท่านรัฐมนตรีปิดปากเงียบ ไม่ว่าจะถามอะไรก็ใช้วิธีไม่พูด หรือไม่ก็หลบสื่อ แต่งานไหนมีนายกฯ ยิ่งลักษณ์ ไปดักเหอะ เจอซุป’ตาร์คนนี้ตลอดๆ 
...ก่อนจากกันวันนี้ ช.ชดา ขอบอกว่า ความคิดที่แตกต่างคือความสวยงามของประชาธิปไตย